b'\n_START_ARTICLE_\nMignon (opera)\n_START_PARAGRAPH_\nMignon je opera v treh dejanjih (\xc5\xa1tirih slikah) Ambroisea Thomasa. Libreto sta po Goethejevi literarni predlogi U\xc4\x8dna leta Wilhelma Meistra spisala Michel Carre in Jules Barbier. Krstna predstava je bila 17. novembra 1866 v pa\xc2\xadri\xc5\xa1ki Operi Comique. V izvirniku je opera brez recitativov, z govorjeno prozo. \xc5\xbde pri krstni predstavi je opera po\xc5\xbeela velik uspeh. Najznamenitej\xc5\xa1i odlomek iz opere je arija Mignon\xc2\xa0\xc2\xbbLi pozna\xc5\xa1 de\xc5\xbeelo baj\xc2\xadno...\xc2\xab; melodijo je skladatelj porabil tudi v uverturi in v zaklju\xc4\x8dnem spevu tretjega dejanja. Zaradi sre\xc4\x8dnega konca v\xc2\xa0\xc2\xbbMignon\xc2\xab, ki je v o\xc4\x8dit\xc2\xadnem nasprotju z dejanjem Goethejevega romana, je finale opere skladatelj dvakrat predelal za nem\xc5\xa1ke odre, da bi izravnal pre\xc2\xadvelike razlike med izvirnikom in opernim besedilom. Tudi za londonsko uprizoritev leta 1870 je skladatelj opero revidiral, in sicer je spremenil glasovne vi\xc5\xa1ine pevskih vlog._NEWLINE_Opera je bila na sporedu ljubljanske Opere novembra leta 1934.\n_START_SECTION_\nVsebina\n_START_PARAGRAPH_\nGodi se v Nem\xc4\x8diji in Italiji leta 1790.\n_START_SECTION_\nPrvo dejanje\n_START_PARAGRAPH_\nGostilni\xc5\xa1ko dvori\xc5\xa1\xc4\x8de._NEWLINE_V nedeljo na dvori\xc5\xa1\xc4\x8du gostilne nekega malega nem\xc5\xa1kega mesta sedijo me\xc5\xa1\xc4\x8dani pri vr\xc4\x8dku piva. Mimo pride Lotarijo, ki blodi po svetu in i\xc5\xa1\xc4\x8de svojo izgubljeno h\xc4\x8derko Sperato. Ob lutnji zapoje \xc5\xbealostno pesem. Me\xc5\xa1\xc4\x8dani mu nato\xc4\x8dijo pija\xc4\x8de, da bi prenehal z \xc5\xbealostnim petjem. V splo\xc5\xa1no veselje pride skupina ciganov. Na balkonu se pojavita tudi Filina in Laertes, dva \xc4\x8dlana gledali\xc5\xa1ke dru\xc5\xbebe. \xc5\xbdivahen val\xc4\x8dek, ki ga poje Filina z zborom, prinese veselo razpolo\xc5\xbeenje. Cigan Jarno uka\xc5\xbee Mignon zaplesati jaj\xc4\x8di ples. Mignon, ki se je naveli\xc2\xad\xc4\x8dala prena\xc5\xa1ati surovost svojega mu\xc4\x8ditelja, se upre, ko pa jo ta ho\xc4\x8de prisiliti v ples s palico, ji prisko\xc4\x8di na pomo\xc4\x8d najprej Lotarijo, nato pa Viljem Majster, mladeni\xc4\x8d z Dunaja. Filina vr\xc5\xbee ciganu mo\xc5\xa1njo denarja in ga od\xc5\xa1koduje za izgubljeni zaslu\xc5\xbeek. Vsi spra\xc5\xa1ujejo, kdo je tujec, ki je za\xc5\xa1\xc4\x8ditil Mignon. Majster pripo\xc2\xadveduje o svojih na\xc4\x8drtih, Laertes pa ga svari pred \xc5\xbeenskami, posebno pred Filino, ki ravnokar prihaja in na prvi pogled o\xc4\x8dara mladeni\xc4\x8da. Ko ostane Viljem Majster sam, pride Mignon, da se mu zahvali. Na vsa vpra\xc5\xa1anja mu odgovori s pesmijo: Pozna\xc5\xa1 de\xc5\xbeelo, kjer oran\xc5\xbee cveto. Majster odkupi od Jarna Mignon in ji vrne svobodo. Lotarijo pride in se poslovi od Mignon, ker ho\xc4\x8de kakor lastovice na jug. Filina predstavi Majstru svojega obo\xc5\xbeevalca Fri\xc2\xadderika, Laertes pa prinese povabilo barona Kosenberga za pred\xc2\xadstavo na svojem gradu. Tudi Majstra povabijo s seboj kot pes\xc2\xadnika. Mignon je hotel Majster pustiti pri dobrih ljudeh, ona pa se no\xc4\x8de lo\xc4\x8diti od svojega za\xc5\xa1\xc4\x8ditnika in ga ho\xc4\x8de spremljati kot slu\xc5\xbekinja, sicer odpotuje z Lotarijem. Majster jo vzame s seboj, ker jo no\xc4\x8de prepustiti usodi. Z dru\xc5\xbebo igralcev se odpeljejo na grad tudi Majster, Mignon in Lotarijo.\n_START_SECTION_\nPrva slika\n_START_PARAGRAPH_\nBaroni\xc4\x8dina soba._NEWLINE_Filina se lepoti\xc4\x8di in kramlja z Laertom. Majster in v de\xc4\x8dka preoble\xc4\x8dena Mignon vstopita, da po\xc2\xadzdravita Filino. Sme\xc5\xa1iti pri\xc4\x8dne njegovo skrb za Mignon in ga dra\xc5\xbeiti s svojo koketnostjo. Mignon postaja ljubosumna. Ko ostane sama, si o\xc4\x8dita, da je vzrok vsem zbadljivkam. Nato se vsede k toaletni mizici in se ho\xc4\x8de kakor Filina polep\xc5\xa1ati. Preoble\xc4\x8de se celo v Filinino obleko, med Majstrovim in Friderikovim dvo\xc2\xadbojem pa prisko\xc4\x8di tako preoble\xc4\x8dena v sobo, da bi \xc5\xa1\xc4\x8ditila Majstra. Viljem spozna \xc5\xa1ele sedaj njeno lepoto, a tudi nevarnost zanjo in zase, zato ji pove, da se morata lo\xc4\x8diti. \xc5\xbdalostna pristane na to. Zagrenjena zaradi Filininega zasmehovanja vzame svojo culo in se preoble\xc4\x8de spet v cigansko obleko. Igralci v kostumih\xc2\xa0\xc2\xbbSna kresne no\xc4\x8di\xc2\xab\xc2\xa0gredo k predstavi.\n_START_SECTION_\nDruga slika\n_START_PARAGRAPH_\nGrajski park._NEWLINE_Mignon ho\xc4\x8de vsa obupana sko\xc2\xad\xc4\x8diti v bli\xc5\xbenje jezero. Zasli\xc5\xa1i se Lotarijeva lutnja. Pokli\xc4\x8de ga, da mu poto\xc5\xbei svojo bole\xc4\x8dino. Ko sli\xc5\xa1i ploskanje z gradu, \xc5\xbeeli, da bi grad pogorel. Lotarijo izgine, \xc4\x8dim je sli\xc5\xa1al te besede. Iz gradu pridejo navdu\xc5\xa1eni gledalci. Filina poje v kostumu Titanije polonezo. Lotarijo sporo\xc4\x8di Mignon, da jo je ma\xc5\xa1\xc4\x8deval in za\xc5\xbegal grad. Viljem je vesel, da je spet na\xc5\xa1el Mignon, Filina pa jo po\xc5\xa1lje v gle\xc2\xaddali\xc5\xa1\xc4\x8de po \xc5\xa1opek, ki ga ji je dal Viljem. Ko je vstopila v gledali\xc5\xa1\xc4\x8de, je Laertes opazil ogenj. Zavlada splo\xc5\xa1na zmeda. Majster je brez pomisleka sko\xc4\x8dil za njo in jo re\xc5\xa1il iz plamenov.\n_START_SECTION_\nTretje dejanje\n_START_PARAGRAPH_\nGalerija stare pala\xc4\x8de v Italiji._NEWLINE_Maj\xc2\xadster je pripeljal z Lotarijem bolno Mignon v Italijo. Od starega slu\xc5\xbeabnika izve, da je pala\xc4\x8da, v kateri sta\xc2\xadnujejo, \xc5\xbee petnajst let brez gospodarja in je naprodaj. Lotariju pove Majster svoj sklep, da bo kupil to pala\xc4\x8do \xc4\x8ciprijani (ital. Cipriani). Ko Lo\xc2\xadtarijo zasli\xc5\xa1i to ime, vstane, se ogleduje, gre k vratom in se za\xc4\x8dne spominjati teh prostorov. Viljem ljubi Mignon in ko pride iz sobe, si padeta v naro\xc4\x8dje. Prizna ji svojo ljubezen, ona pa ga spomni Filine. Prav v tem pa zadoni pesem Titanije, ki jo poje Filina nekje ob jezeru. Mignon ne more svojemu dragemu raz\xc2\xadkriti svoje ljubezni in pade v nezavest. Nepri\xc4\x8dakovano se prika\xc5\xbee lepo oble\xc4\x8den in oto\xc5\xbenosti ozdravljen Lotarijo. On sam je pogre\xc5\xa1ani in izginuli grof \xc4\x8ciprijani. V kaseti prina\xc5\xa1a lepoti\xc4\x8dje, ki se ga spominja tudi Mignon, poleg tega tudi molitvenik, iz katerega se \xc5\xa1e spominja neke molitvice. V sosednji sobi zagleda sliko svoje ma\xc2\xadtere. O\xc4\x8de in h\xc4\x8derka, ki so jo davno ugrabili cigani, se spoznata. Vse tri objame veselje, ampak Mignon ne zdr\xc5\xbei teh pretresljajev sre\xc4\x8de in se onesvesti. Kmalu pa se opomore in sre\xc4\x8dno zdru\xc5\xbeeni hvalijo Boga.'